የኮሮና ወረርሽኝ የአክሱም ሐውልት  ጥገና ሥራን አስቸጋሪ አድርጎታል
 አዲስ አበባ፡- ኢትዮጵያን ጨምሮ በዓለም አቀፍ ደረጃ የተከሰተው የኮሮና ወረርሺኝ የአክሱም ሐውልት ጥገና ሥራን አስቸጋሪ እንዳደረገው የቅርስ ጥናትና ጥበቃ ባለሥልጣን አስታወቀ። ለአክሱም ሐውልት ጥገና የተገዙ የጥገና ግብዓት ዕቃዎች በቅርቡ ወደ ሥፍራው እንደሚደርሱም ተገልጿል። የቅርስ ጥናትና ጥበቃ ባለሥልጣን ዋና ዳይሬክተር ዶክተር ሙሉጌታ ፍስሃ በተለይም ለአዲስ ዘመን ጋዜጣ እንደገለጹት፤ ጥገናውን የሚያከናውነው የጣሊያኑ ላታንዚ ካምፓኒ ሲሆን ሥራውን ለመሥራት ውል የፈፀመውም በሁለት ነጥብ ስምንት ሚሊዮን ዩሮ ነው።  ይሁንና በዓለም አቀፍ ደረጃ በተከሰተው የኮሮና ቫይረስ ወረርሺኝ ምክንያት የተጣለው የእንቅስቃሴ ገደብ ሥራውን ለማስቀጠል አስቸጋሪ አድርጎታል። የጥገና ሥራውን ለማከናወን የሚመጡት ባለሙያዎች ለ14 ቀናት ለይቶ ማቆያ ከመቆየታቸው ባለፈ ሥራውን ለመሥራት የወረርሽኙ አስከፊነት እስከሚቀንስም እየተጠበቀ ነው።  ለአክሱም ሐውልት መዝመም ምክንያት የሆነው ከሥሩ ያለው የከርሰ ምድር ውሃ መስረግ መሆኑን  የገለጹት ዶክተር ሙሉጌታ፤ የነገስታቱ መቃብርም ግድግዳው ከማርጀቱ በተጨማሪም ውሃ እየገባበት ነው። ይህንንም የአገር ውስጥና የጣሊያን ባለሙያዎች ለይተው ያስቀመጡት ሲሆን ጥናቱንም የተባበሩት መንግሥታት የትምህርት፣ የሳይንስና የባህል ድርጅት (ዩኔስኮ) አጽድቆታል። ሥራው ሲጀመር፤ በባለሙያዎች የሚከናወነው ተግባር የከርሰ ምድር ውሃውን ማውጣት እና በቀጣይም እንዳይገባበት አድርጎ ሐውልቱን ማቃናት ነው።  በሌላም በኩል ለላሊበላ ቅርስ ጥገና ከፈረንሳይ ኤምባሲ ጋር በመሆን የጥገና ሥራ ለመጀመር እየተሰራ መሆኑን ዶክተር ሙሉጌታ ተናግረዋል። በስምምነቱም መሰረት ከጥገናው በፊት የምርምር ሥራ ይሰራል። የቅርሱ የመዋቅርና፣ የቅብ፣ የአለቶች ማርጀት፣ የመሰንጠቅ ደረጃው እና ሌሎች ባህሪያት እየተጠኑ ነው። በዚህም የሚመለከታቸው አካላት እየተሳተፉበት ነው። የምህንድስና፣ የኪነ ህንጻ (አርክቴክት)፣ የጂኦሎጂ እና የቅብ ባለሙያዎች በተደጋጋሚ እየተመላለሱ መረጃ ወስደው የመጀመሪያውን የምርምር ውጤት ከኮሮና ወረርሽኝ መከሰት በፊት አቅርበዋል። ቀጣይ የሚሆነው የተገኘውን የመጀመሪያ ዙር ጥናት ውጤት መሰረት በማድረግ ሥራውን መጀመር ነው። አዲስ ዘመን ሰኔ 13/2012  ዋለልኝ አየለ